《宝剑篇》
清代·呼谷

风胡死后失神铁，若耶溪平堇山穴。谁取荆轲一片心，融作鱼肠三尺雪。

左蟠青龙玉错文，右蹲元豹珠环洁。代远苔荒蚀字痕，狱成冤沈霜欲折。

开时但见土五色，把似众星俄失列。当时百鍊金液存，水火千年魂魄结。

佩之衽带致雷雨，天人咫尺相提挈。飞行中夜千里远，疋练寒光河汉绝。

神物出兴关世运，应指欃枪电扫灭。我欲赠人拭明月，走尽燕赵无豪杰。

湛湛莲花归藏匣，雄雌相思声呜咽。

作者简介：呼谷，初名简在，字德下，昆山人。明诸生。有《葵园集》。